ORDE do 21 de marzo de 2011 pola que se establecen as bases reguladoras do programa de incentivos á contratación das persoas traballadoras, cofinanciado polo Fondo Social Europeo, e se procede á súa convocatoria para o ano 2011.
CONSELLERÍA DE TRABALLO E BENESTAR — III. OUTRAS DISPOSICIÓNS — 28/03/2011

De acordo co disposto no Decreto 79/2009, do 19 de abril, polo que se establece a estrutura orgánica da Xunta de Galicia, no Decreto 8/2011, do 28 de xaneiro, polo que se fixa a estrutura orgánica das consellerías da Xunta de Galicia, e no Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, modificado polo Decreto 9/2011, do 20 de xaneiro, correspóndelle a esta o exercicio das competencias e funcións, entre outras materias, relativas á xestión das políticas activas de emprego.
En coherencia cos orzamentos da Comunidade Autónoma para o ano 2011, no deseño da política de incentivos á contratación para o ano 2011 tense presente o contexto económico financeiro marcado pola recesión económica. Paliar os efectos desta crise nas empresas galegas dinamizando o mercado de traballo e perseguindo unha mellora da calidade do emprego e das relacións laborais en Galicia son prioridades da política de emprego da Consellería de Traballo e Benestar.
Un dos principios reitores desta política de emprego é o reforzo do consenso entre a Administración e os axentes sociais no deseño e aplicación destas.
Como resultado dos acordos asinados o 30 de xullo de 2010 na Mesa Xeral do Diálogo Social en Galicia, entre a Xunta de Galicia, a Confederación de Empresarios de Galicia (CEG), a UXT Galicia e o Sindicato Nacional de CC.OO. de Galicia, as partes consideran conveniente afondar na formulación de accións específicas dirixidas a acelerar o ritmo de creación de postos de traballo estables e de calidade, para os colectivos que encontran maiores dificultades de incorporación e reincorporación ao mercado laboral debido á crise económica pola que a nosa comunidade está atravesando.
Nese sentido, a diversidade de circunstancias persoais que concorren nas persoas traballadoras desempregadas exixen dunha maior sistematización para estruturar os programas de apoio á contratación co obxecto de que se axusten a aqueles que padecen de forma máis acusada as dificultades para incorporarse ao mercado laboral, como son as persoas paradas de longa duración, así como as persoas desempregadas que esgotaron as prestacións por desemprego, as persoas maiores de 45 anos, o colectivo de mozos e mozas, centrándose as axudas en aqueles que non posúan cualificación profesional, así como as vítimas de violencia de xénero.
Así mesmo, intensifícanse os esforzos dedicados ao colectivo de mulleres que buscan emprego establecendo medidas de discriminación positiva cando as contratacións se realicen con este colectivo.
As medidas para o fomento da contratación por conta allea, no ano 2011, actúan en tres direccións: subvencionando a contratación indefinida de determinados colectivos de persoas desempregadas con dificultades de inserción laboral, a transformación de contratos temporais en indefinidos e a contratación temporal dirixida a lograr a mellora da empregabilidade das persoas traballadoras en risco de exclusión social e para conciliar a vida persoal e laboral.
Os programas desta orde están cofinanciados polo Fondo Social Europeo (en diante FSE), nunha porcentaxe do 80%, a través do Programa operativo do FSE de Galicia 2007-2013, número CCI 2007 ES 051 PO 004, aprobado pola decisión da Comisión Europea do 18 de decembro de 2007. Este cofinanciamento farase constar nas resolucións de concesión. Así mesmo, estas axudas quedan sometidas ao réxime de minimis, nos termos establecidos no Regulamento (CE) 1998/2006 da Comisión, do 15 de decembro, relativo á aplicación dos artigos 87º e 88º do Tratado (CE) ás axudas de minimis.
As bases que rexen os programas regulados nesta orde establecen un procedemento de concesión que non ten a consideración de concorrencia competitiva dado que, de acordo coa finalidade e obxecto do programa, non resulta necesario realizar a comparación e prelación das solicitudes presentadas nun único procedemento, senón que a concesión das axudas se realiza pola comprobación da concorrencia no solicitante dos requisitos establecidos ata o esgotamento do crédito orzamentario.
Consecuentemente con todo o anterior, consultado o Consello Galego de Relacións Laborais, logo do informe da Asesoría Xurídica, da Dirección Xeral de Planificación Económica e Fondos, da Dirección Xeral de Avaliación e Reforma Administrativa e da Intervención Delegada, e no exercicio das facultades que me confire o artigo 34º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Capítulo I
Ámbito e réxime das axudas
Artigo 1º.-Obxecto, finalidade e principios de xestión.
1. Esta orde ten por obxecto fixar as bases reguladoras e proceder á convocatoria para o ano 2011 dos incentivos á contratación indefinida das persoas traballadoras coa finalidade de favorecer o emprego estable e facilitar a inserción laboral dos traballadores e das traballadoras con maiores dificultades e dos incentivos á contratación temporal coa finalidade de favorecer a inserción laboral das persoas traballadoras que presentan desvantaxes e dificultades para reincorporarse ao mercado de traballo e para fomentar a conciliación da vida persoal, familiar e laboral, a través dos seguintes programas:
I. Programa de fomento da contratación indefinida inicial (anexo A).
II. Programa de incentivos á transformación de contratos temporais en indefinidos (anexo B).
III. Programa de incentivos á contratación temporal (anexo C).
2. As solicitudes, tramitación e concesión das subvencións axustaranse ao disposto na Lei 9/2007, do 13 xuño, de subvencións de Galicia; no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro; na Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011; no que resulte de aplicación a Lei 38/2003, do 27 de novembro, xeral de subvencións, e o seu regulamento de desenvolvemento aprobado polo Real decreto 887/2006, do 21 de xullo, e ao disposto nesta orde.
3. A xestión deste programa realizarase de acordo cos seguintes principios:
a) Publicidade, concorrencia, obxectividade, transparencia, igualdade e non-discriminación.
b) Eficacia no cumprimento dos obxectivos fixados pola Consellería de Traballo e Benestar.
c) Eficiencia na asignación e na utilización dos recursos públicos
Artigo 2º.-Definicións.
Para os efectos desta orde, entenderase:
1. Persoa traballadora desfavorecida: aquela persoa que pertenza a un destes colectivos:
a) Persoas desempregadas de longa duración.
b) Persoas desempregadas que esgotasen as prestacións por desemprego.
c) Persoas desempregadas maiores de 45 anos.
d) Mozas e mozos desempregados de 30 ou menos anos de idade, sen cualificación.
e) As persoas desempregadas que teñan acreditada pola Administración competente a condición de vítima de violencia de xénero.
f) Persoas desempregadas pertencentes aos seguintes colectivos en risco de exclusión social:
-Persoas perceptoras da renda de integración social de Galicia, aquelas que non poidan acceder a ela, ben por falta do período exixido de residencia ou empadroamento, ou ben por ter esgotado o período máximo de percepción legalmente establecido, e os membros da súa unidade familiar que se atopen en situación de desemprego.
-Persoas que participen ou participasen en procesos de rehabilitación ou reinserción social de drogodependentes debidamente acreditados ou autorizados.
-Persoas internas de centros penitenciarios cuxa situación penitenciaria lles permita acceder a un emprego, así como liberados/as condicionais ou ex-reclusos/as que non tivesen antes un emprego fixo remunerado tras un período de privación de liberdade.
-Mulleres procedentes de casas de acollida que presenten problemas adicionais de inserción ou reinserción laboral.
-Persoas que abandonasen o exercicio da prostitución e se incorporen ao mercado laboral.
-Persoas transexuais ou en proceso de reasignación sexual.
-Persoas menores de idade internas incluídas no ámbito de aplicación da Lei orgánica 5/2000, do 12 de xaneiro, reguladora da responsabilidade penal dos menores, cuxa situación lles permita acceder a un emprego, así como os/as que estean en situación de liberdade vixiada e os ex-reclusos e ex-reclusas.
-Persoas que estean ou estivesen ata a súa maioría de idade baixo a tutela ou garda da Administración autonómica.
-Persoas traballadoras inmigrantes que pasen a ser residentes da comunidade autónoma, cuxas características condicionen a súa integración social.
-Persoas emigrantes retornadas con graves necesidades persoais ou familiares.
-Persoas que formen parte de colectivos ou minorías cuxas características poidan condicionar as súas posibilidades de integración social.
2. Persoa desempregada: aquela que estea inscrita como demandante de emprego no Servizo Público de Emprego no momento da súa contratación e que, pola súa vez, careza de ocupación segundo o informe de vida laboral da Tesouraría Xeral da Seguridade Social.
A comprobación da inscrición no Servizo Público de Emprego como demandante de emprego na data de solicitude de alta na Seguridade Social realizaraa directamente o órgano xestor das axudas, agás que a inscrición fose realizada noutro servizo público de emprego distinto da Comunidade Autónoma de Galicia.
O órgano xestor comprobará directamente que a persoa traballadora pola que se solicita subvención carece de ocupación segundo o informe da vida laboral da Tesouraría Xeral da Seguridade Social na data da súa alta no réxime xeral da Seguridade Social.
3. Persoa desempregada de longa duración: aquela que, na data da súa alta no correspondente réxime de Seguridade Social, estivese sen traballo e acreditase un período de inscrición ininterrompido como desempregado na oficina de emprego de 180 días, se fosen menores de 25 anos ou maiores de 45 anos de idade, e de 360 días, se fosen maiores de 25 e menores de 45 anos.
4. Persoa desempregada que esgotase as prestacións por desemprego: aquela que extinguise por esgotamento a prestación por desemprego de nivel contributivo. No caso de que non tivera dereito á percepción da prestación por desemprego de nivel contributivo, que esgotara o subsidio de desemprego e, en ambos os dous casos, non desempeñase ningún traballo, nin por conta allea nin propia, desde a data de esgotamento.
5. Persoas desempregadas mozos e mozas sen cualificación: aquelas persoas que tendo 30 ou menos anos de idade non estean en posesión dun título profesional que as habilite para formalizar un contrato en prácticas segundo o artigo 11º.1 do Estatuto dos traballadores.
6. Microempresa: a empresa na que a media aritmética do seu cadro de persoal no ámbito territorial de Galicia nos doce meses anteriores á realización da contratación obxecto de subvención sexa inferior a 10.
7. Transformación de contrato temporal en indefinido: toda conversión dun contrato temporal en indefinido sempre que ambas as dúas modalidades contractuais se sucedan sen ruptura da relación laboral coa empresa, incluídos aqueles supostos en que o inicio da relación laboral indefinida teña lugar ao día seguinte ao do termo da vixencia do contrato temporal do que trae causa.
8. Taxa de estabilidade: a porcentaxe do persoal traballador fixo sobre o total do cadro de persoal no conxunto dos centros de traballo da empresa en Galicia.
9. Custo salarial: importe mensual que lle vai supoñer á empresa ter un traballador contratado. Nel está incluído tanto o salario bruto como os custos sociais a cargo da empresa.
10. Concello rural: aquel que teña unha poboación de menos de 20.000 habitantes. Para computar o número de habitantes dos concellos galegos tomaran como referencia as cifras de poboación referidas ao 1 de xaneiro de 2009, resultantes da revisión do padrón municipal, publicadas polo Instituto Nacional de Estatística e declaradas oficiais mediante o Real decreto 1918/2009, do 11 de decembro (BOE nº 309, do 24 de decembro).
Artigo 3º.-Persoas beneficiarias.
1. Poderán ser beneficiarios dos incentivos previstos nesta orde os empregadores e as empresas, calquera que sexa a forma xurídica que adopten, incluídos os autónomos, as sociedades civís e as comunidades de bens, aínda que carezan de personalidade xurídica, que contraten traballadoras ou traballadores por conta allea para prestaren servizos en centros de traballo radicados na Comunidade Autónoma de Galicia, de acordo cos requisitos e condicións que se establecen nesta orde.
No caso de sociedades civís, comunidades de bens e unións temporais de empresas deberán facerse constar expresamente, tanto na solicitude coma na resolución de concesión, os compromisos de execución asumidos por cada membro da agrupación, así como o importe de subvención que se vai aplicar para cada un deles, que terán igualmente a consideración de beneficiario. En calquera caso, deberán nomear unha persoa representante ou apoderada única da agrupación, con poderes bastantes para cumprir as obrigas que, como beneficiaria, lle correspondan á agrupación. No suposto de unións temporais de empresas cada empresa que forme parte desta unión deberá reunir os requisitos exixidos para acceder ás axudas.
2. Non poderán ser beneficiarios destas axudas as administracións públicas, as sociedades públicas, nin as entidades vinculadas ou dependentes de calquera delas.
3. Non poderán obter a condición de beneficiario das subvencións establecidas nesta orde as persoas ou entidades nas que concorran algunha das circunstancias previstas no artigo 10º da Lei 9/2007, do 13 de xuño, de subvencións de Galicia:
a) Ser condenadas mediante sentenza firme á pena de perda da posibilidade de obter subvencións ou axudas públicas.
b) Solicitar a declaración de concurso, ser declaradas insolventes en calquera procedemento, acharse declaradas en concurso, estar suxeitas a intervención xudicial ou ser inhabilitadas conforme a Lei concursal sen que conclúa o período de inhabilitación fixado na sentenza de cualificación do concurso.
c) Dar lugar, por causa da que fosen declaradas culpables, á resolución firme de calquera contrato subscrito coa Administración.
d) Estar incursa a persoa física, os administradores das sociedades mercantís ou aqueles que exerzan a representación legal doutras persoas xurídicas nalgún dos supostos de incompatibilidades que estableza a normativa vixente.
e) Non acharse ao día no cumprimento das obrigas tributarias ou fronte á Seguridade Social ou ter pendente de pagamento algunha outra débeda coa Administración pública da comunidade autónoma nos termos regulamentariamente establecidos.
f) Ter a residencia fiscal nun país ou territorio cualificado regulamentariamente como paraíso fiscal.
g) Non acharse ao día de pagamento de obrigas por reintegro de subvencións nos termos regulamentariamente establecidos.
h) Ser sancionada mediante resolución firme coa perda da posibilidade de obter subvencións segundo a Lei 9/2007, do 13 de xuño, de subvencións de Galicia, ou a Lei xeral tributaria.
i) Non poderán acceder á condición de entidade beneficiaria as agrupacións de persoas físicas ou xurídicas, publicas ou privadas sen personalidade, cando concorra algunha das prohibicións anteriores en calquera dos seus membros.
j) En ningún caso poderán obter a condición de entidade beneficiaria as asociacións incursas nas causas de prohibición previstas nos números 5 e 6 do artigo 4º da Lei orgánica 1/2002, do 22 de marzo, reguladora do dereito de asociación, nin as asociacións respecto das que se suspendeu o procedemento administrativo de inscrición por atoparse indicios racionais de ilicitude penal, en aplicación do disposto no artigo 30º.4 da Lei orgánica 1/2002, mentres non recaia resolución xudicial firme en cuxa virtude poida practicarse a inscrición no correspondente rexistro.
4. Non poderán obter a condición de entidade beneficiaria os solicitantes que estean excluídos do acceso aos beneficios derivados da aplicación dos programas de emprego, conforme o establecido no artigo 46º.2 do texto refundido da Lei de infraccións e sancións na orde social, aprobado polo Real decreto lexislativo 5/2000, do 4 de agosto.
5. A xustificación por parte das persoas ou entidades solicitantes de non estaren incursas nas prohibicións contidas nos números 3 e 4 anteriores para obter a condición de beneficiario realizarase mediante declaración responsable.
Capítulo II
Normas comúns de procedemento
Artigo 4º.-Competencia.
A competencia para coñecer e resolver as solicitudes de axudas presentadas ao abeiro desta orde, por delegación da persoa titular da consellería de Traballo e Benestar, corresponderalle:
-Aos xefes e ás xefas territoriais das xefaturas territoriais da Consellería de Traballo e Benestar cando a contratación se realice para prestar servizos en centros de traballo radicados na respectiva provincia.
-Á persoa titular da Dirección Xeral de Promoción do Emprego cando as contratacións se realicen para prestar servizos en centros de traballo radicados en varias provincias ou cando a solicitude se realice pola contratación de 10 ou máis persoas traballadoras.
Artigo 5º.-Solicitudes e prazo.
1. As solicitudes de axudas e subvencións dirixiranse ao órgano competente para resolver e presentaranse nos rexistros da Xunta de Galicia, ou por calquera das formas previstas no artigo 38º.4 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. As axudas previstas nos diferentes programas desta orde poderán solicitarase ata o último día do mes seguinte ao da data en que se inicie a relación laboral ou se produza a transformación do contrato temporal en indefinido.
3. O prazo para a presentación das solicitudes de axudas rematará o 30 de setembro de 2011, aínda que nesa data non transcorrese o prazo sinalado no parágrafo anterior.
4. As solicitudes de axudas polas contratacións realizadas entre o 1 de xullo de 2010 e a data da publicación desta orde poderán presentarse no prazo dun mes desde a data de publicación desta orde.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último día do mes.
5. As solicitudes e os anexos deste programa están dispoñibles na páxina web da Consellería de Traballo e Benestar:
http://traballo.xunta.es. Para cubrir as solicitudes poderá empregarse a aplicación informática de axuda facilitada pola Consellería de Traballo e Benestar na súa páxina web
, na epígrafe de axudas e subvencións.
6. Para a presentación das solicitudes de axudas as solicitantes poderán contar coa información e asesoramento dos axentes de emprego da rede coordinada pola Consellería de Traballo e Benestar.
Artigo 6º.-Autorizacións.
1. A presentación da solicitude de concesión de subvención polo interesado comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de facenda da Xunta de Galicia, segundo o establecido no artigo 20º da Lei 9/2007, do 13 de xuño, de subvencións de Galicia.
Non obstante, quen solicita poderá denegar expresamente o consentimento; daquela deberá entregar coa solicitude a certificación de estar ao día no cumprimento das obrigas tributarias ou fronte á Seguridade Social e de non ter pendente de pagamento ninghuna outra débeda coa Administración pública da comunidade autonónoma.
2. Mediante a presentación da solicitude de subvención o interesado presta expresamente o seu consentimento á Consellería de Traballo e Benestar para incluír e facer públicos os datos relevantes referidos ás axudas e subvencións recibidas, así como ás sancións impostas, nos rexistros públicos de axudas, subvencións e convenios e de sancións administrativas, regulados no Decreto 132/2006, do 27 de xullo, polo que se regulan os rexistros públicos creados nos artigos 44º e 45º da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006 (DOG nº 153, do 9 de agosto). Os dereitos de acceso, rectificación, consulta, cancelación e oposición de datos de carácter persoal exerceranse ante o CIXTEC como responsable dos ficheiros con domicilio na rúa Domingo Fontán 9, 15702 Santiago de Compostela, de conformidade coas prescricións da Lei orgánica 15/1999, do 13 de decembro, de protección de datos de carácter persoal.
3. Coa presentación da solicitude de subvención, mediante o anexo VII-A, VII-B ou VII-C desta orde, a persoa interesada autoriza expresamente a Consellería de Traballo e Benestar, de conformidade co establecido no artigo 2º do Decreto 255/2008, do 23 de outubro, e na orde da Consellería de Presidencia, Administracións Públicas e Xustiza, do 7 de xullo de 2009, que o desenvolve, para a consulta dos seus datos de identidade no Sistema de Verificación de Datos de Identidade. En caso de non prestar a autorización deberá presentar a fotocopia do documento acreditativo da identidade da persoa solicitante.
4. Coa presentación da solicitude de subvención o interesado autoriza expresamente a Consellería de Traballo e Benestar para que, de acordo co establecido nos números 3 e 4 do artigo 13º da Lei 4/2006, do 30 de xuño, de transparencia e de boas prácticas na Administración pública galega, publique as subvencións concedidas ao abeiro desta orde no Diario Oficial de Galicia, con expresión da convocatoria, o programa e crédito orzamentario co que se imputan, a entidade beneficiaria, a contía concedida e a finalidade da subvención, e na páxina web oficial da Consellería de Traballo e Benestar.
5. En cumprimento do disposto no artigo 5º da Lei orgánica 15/1999, do 13 de decembro, de protección de datos de carácter persoal, infórmase que os datos persoais recollidos nesta solicitude se incorporarán ao ficheiro Axudas de promoción do emprego para o seu tratamento coa finalidade da xestión, avaliación, seguimento e estatística deste procedemento. A presentación da solicitude supón a cesión de datos persoais á Consellería de Traballo e Benestar por parte da empresa/entidade solicitante, polo que esta é responsable de informar o traballador sobre a existencia e finalidade da cesión así como da obtención do seu consentimento. Os dereitos de acceso, rectificación, cancelación e oposición previstos na lei pódense exercer dirixindo un escrito á Dirección Xeral de Promoción do Emprego, como responsable do ficheiro, no enderezo: edificio administrativo San Lázaro, s/n, 15781 Santiago de Compostela, A Coruña, ou no seguinte enderezo electrónico: lopd.traballo@xunta.es
Artigo 7º.-Procedemento de concesión, instrución e tramitación.
1. O procedemento de concesión das solicitudes presentadas ao abeiro desta orde axustarase ao disposto no artigo 19º.2 da Lei 9/2007, do 13 de xuño, de subvencións de Galicia, dado que polo obxecto e finalidade da subvención non resulta necesario realizar a comparación e prelación das solicitudes presentadas nun único procedemento.
2. O órgano instrutor dos expedientes será nas xefaturas territoriais da Consellería de Traballo e Benestar os servizos de promoción do emprego e na Dirección Xeral de Promoción de Emprego, o Servizo de Apoio á Contratación por Conta Allea.
3. Se a solicitude non estivese debidamente cuberta ou non se achegase a documentación exixida, as unidades administrativas encargadas da tramitación do expediente, de conformidade co disposto no artigo 71º da Lei 30/1992, do 26 de novembro, de réxime xurídico das administracións públicas e do procedemento administrativo común, requirirán o interesado para que, nun prazo máximo e improrrogable de 10 días, emende a falta ou presente os documentos preceptivos, coa advertencia de que, se así non o fixese, se considerará que desiste da súa petición, logo da resolución, que será ditada nos termos previstos no artigo 42º da dita lei.
4. Entenderase que a empresa desiste da súa solicitude cando o traballador polo que se solicita subvención cause baixa na empresa solicitante en data anterior á resolución da concesión da axuda. A empresa solicitante está obrigada a comunicar esta situación ao órgano ante o que solicitou a axuda.
Artigo 8º.-Resolución e recursos.
1. Logo da fiscalización pola intervención da proposta emitida polo correspondente servizo, a resolución ditaraa o órgano competente por delegación da persoa titular da Consellería de Traballo e Benestar e seralle notificada ao interesado. As resolucións de concesión ou denegación serán sempre motivadas.
2. O prazo para resolver e notificar é de seis meses, que se computarán desde a data de entrada da solicitude no rexistro do órgano competente para a súa tramitación. Transcorrido o devandito prazo sen que se ditase resolución expresa, entenderase desestimada a solicitude, de acordo co establecido nos artigos 1º e 2º da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Notificada a resolución polo órgano competente, as entidades propostas como beneficiarias disporán dun prazo de dez días para a súa aceptación; transcorrido este sen que se producise manifestación expresa, entenderase tacitamente aceptada.
4. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa de acordo co disposto na Lei 29/1998, do 13 de xullo, reguladora da xurisdición contencioso-administrativa. Poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade coa Lei 30/1992, do 26 de novembro, de réxime xurídico das administracións públicas e do procedemento administrativo común.
5. Por estar a axuda cofinanciada polo Fondo Social Europeo, na resolución de concesión informarase a persoa beneficiaria de que a aceptación da axuda comunitaria implicará a súa aparición na lista pública cos nomes dos beneficiarios, das operacións e a cantidade de fondos públicos asignada a cada operación e de que a Autoridade de Xestión do Programa Operativo publicará conforme o previsto no artigo 7º.2 d) do Regulamento (CE) 1828/2006 da Comisión, do 8 de decembro (DOUE L/45, do 15 de febreiro de 2007).
Artigo 9º.-Modificación da resolución de concesión.
Toda alteración das condicións tidas en conta para a concesión das axudas ou subvencións para a mesma finalidade, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Capítulo III
Incompatibilidades e concorrencia
Artigo 10º.-Incompatibilidades e concorrencia.
1. Os incentivos establecidos para cada colectivo ou modalidade de contratación recollidos nesta orde son incompatibles entre si. Para o caso de que unha mesma contratación puidese dar lugar á súa inclusión en máis dun dos supostos para os que está prevista a subvención, correspóndelle a opción ao solicitante.
2. As axudas previstas nesta orde para as contratacións por conta allea serán incompatibles con outras que, polos mesmos conceptos, poidan outorgar as administracións públicas como medida de fomento do emprego. Non obstante, serán compatibles, se é o caso, cos incentivos en forma de bonificacións á Seguridade Social.
3. Os beneficios establecidos á contratación nesta orde non poderán, en concorrencia con outras axudas públicas para a mesma finalidade, superar o 60% do custo salarial de dúas anualidades correspondentes ao contrato que se subvenciona.
4. Os incentivos establecidos nesta orde serán compatibles con calquera outra axuda para distinta finalidade da Unión Europea, doutras administracións públicas ou entes públicos ou privados pero, sen que en ningún caso, illadamente ou en concorrencia con outras poidan superar os límites establecidos pola Unión Europea e os que establece o artigo 17º.3 da Lei 9/2007, do 13 de xuño, de subvencións de Galicia.
Artigo 11º.-Obrigas das persoas beneficiarias.
Son obrigas das entidades beneficiarias das axudas:
a) Someterse ás actuacións de comprobación, que efectuará a Consellería de Traballo e Benestar, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos como estatais ou comunitarios, para o que se achegará canta información lle sexa requirida no exercicio das actuacións anteriores.
b) Comunicar ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza, e en todo caso, con anterioridade á xustificación da aplicación dada aos fondos percibidos.
c) Estar ao día das súas obrigas tributarias estatais e autonómicas e da Seguridade Social, así como non ter pendente de pagamento ningunha outra débeda, por ningún concepto, coa Administración pública da comunidade autónoma, con anterioridade a ditarse a proposta de resolución de concesión e realizar a proposta de pagamento da subvención.
d) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable á entidade beneficiaria en cada caso, coa finalidade de garantir o axeitado exercicio das facultades de comprobación e control.
e) Conservar os documentos xustificativos da aplicación dos fondos recibidos, incluídos os documentos electrónicos, en canto poidan ser obxecto das actuacións de comprobación e control. En especial, e dado que as subvencións concedidas ao abeiro desta orde, están cofinanciadas polo Fondo Social Europeo, as persoas ou entidades beneficiarias garantirán, durante un período de tres anos a partir do peche do Programa operativo ou ben durante un período de tres anos a partir do ano en que tivese lugar o peche parcial deste, a dispoñibilidade dos documentos xustificativos das contratacións subvencionadas.
f) Adoptar as medidas axeitadas de difusión para dar publicidade ao financiamento público das actuacións subvencionadas pola Consellería de Traballo e Benestar, así como, se for o caso, cofinanciadas polo Fondo Social Europeo, nos termos establecidos no Regulamento (CE) 1828/2006, da Comisión, do 8 de decembro, polo que se fixan normas de desenvolvemento do Regulamento (CE) 1083/2006, do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión e o Regulamento (CE) 1080/2006 do Parlamento Europeo e do Consello, relativo ao Fondo Europeo de Desenvolvemento Rexional (DOUE L 45, do 15 de febreiro de 2007). Como consecuencia disto, a empresa deberá achegar a xustificación do cumprimento da obriga de informar aos traballadores acerca da subvención dos seus contratos. Neste sentido, a aceptación da axuda comunitaria implicará a súa aparición na lista pública conforme o establecido no artigo
13º.5 desta orde.
g) Proceder ao reintegro dos fondos percibidos nos supostos previstos no artigo 33º da Lei 9/2007, do 13 de xuño, de subvencións de Galicia.
h) Aqueloutras obrigas establecidas no artigo 11º da Lei 9/2007, do 13 de xuño, de subvencións de Galicia.
Artigo 12º.-Revogación e reintegro.
1. Procederá a revogación das subvencións e axudas, así como o reintegro total ou parcial das cantidades percibidas e a exixencia do xuro de mora correspondente desde o momento do pagamento da subvención ata a data na que se acorde a procedencia do reintegro, nos casos previstos no artigo 33º da Lei 9/2007, do 13 de xuño, de subvencións de Galicia.
2. As obrigas de reintegro establecidas nos anexos desta orde, entenderanse sen prexuízo do establecido no Real decreto lexislativo 5/2000, do 4 de agosto, que aproba o texto refundido da Lei sobre infraccións e sancións na orde social.
Artigo 13º.-Devolución voluntaria da subvención.
De acordo co establecido no artigo 64º do regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, as entidades beneficiarias poderán realizar, sen o requirimento previo da Administración, a devolución total ou parcial da subvención concedida, mediante o seu ingreso na conta de Novacaixagalicia 2091 0300 47 3110063172, en concepto de devolución voluntaria da subvención.
En todo caso, a entidade beneficiaria deberá presentar ante o órgano concedente copia xustificativa da devolución voluntaria realizada, na que conste a data do ingreso, o seu importe e o número do expediente e denominación da subvención concedida.
Artigo 14º.-Seguimento e control.
1. Sen prexuízo das facultades que teñen atribuídas outros órganos da Administración de Estado ou da comunidade autónoma, a Consellería de Traballo e Benestar levará a cabo funcións de control, así como de avaliación e seguimento dos programas.
2. As xefaturas territoriais da Consellería de Traballo e Benestar e a Dirección Xeral de Promoción do Emprego poderán comprobar, en todo momento, a aplicación das subvencións concedidas para os fins programados. Para estes efectos, os beneficiarios deberán cumprir as obrigas que se establezan nesta orde e na resolución de concesión.
3. Para realizar estas funcións poderanse utilizar cantos medios estean ao dispor da Consellería de Traballo e Benestar para comprobar o cumprimento dos requisitos exixidos nesta orde e demais normas vixentes que resulten de aplicación.
Artigo 15º.-Réxime de axudas.
As axudas ás contratacións indefinidas iniciais e as transformacións de contratos temporais en indefinidos, así como as contratacións temporais que reúnan as condicións e requisitos establecidos nesta orde, quedan sometidas ao réxime de minimis, nos termos establecidos no Regulamento (CE) 1998/2006 da Comisión, do 15 de decembro, relativo á aplicación dos artigos 87º e 88º do Tratado CE ás axudas de minimis. Esta circunstancia farase constar expresamente na resolución de concesión da subvención. Polo tanto, a axuda total de minimis concedida a unha empresa non será superior a 200.000 euros durante calquera período de tres exercicios fiscais, ou a 100.000 euros no suposto dunha axuda concedida a unha empresa que opere no sector do transporte por estrada.
Por tratarse de axudas sometidas ao réxime de axudas de minimis, non poderá concederse a empresas dos seguintes sectores:
a) Pesca e acuicultura, segundo se recolle no Regulamento (CE) 104/2000 do Consello.
b) Produción primaria dos produtos agrícolas que figuran na lista do anexo I do Tratado.
c) Actividades relacionadas coa exportación a países terceiros ou Estados membros cando a axuda estea vinculada directamente ás cantidades exportadas, á creación e funcionamento dunha rede de distribución ou a outros gastos de explotación vinculados á actividade de exportación.
d) Carbón, segundo se define no Regulamento (CE) 1407/2002.
e) Empresas en crise, segundo a definición contida para as grandes empresas no punto 2.1 das directrices comunitarias sobre axudas estatais de salvamento e reestruturación de empresas en crise (DOUE C 244, do 1 de outubro de 2004) e para as pemes no artigo 1º.7 do Regulamento xeral de exención por categorías, Regulamento (CE) 800/2008, da Comisión, do 6 de agosto, polo que se declaran determinadas categorías de axuda compatibles co mercado común en aplicación dos artigos 87º e 88º do Tratado (DOUE L 214, do 9 de agosto).
Disposicións adicionais
Primeira.-A Consellería de Traballo e Benestar poderá requirir, en todo momento, a documentación orixinal que se considere necesaria para acreditar mellor o exacto cumprimento das condicións exixidas nesta orde, agás aquela que de acordo co artigo 35º f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atope en poder da Administración actuante.
Segunda.-Apróbase a delegación de atribucións da persoa titular da Consellería de Traballo e Benestar nos xefes e xefas territoriais, no ámbito das súas respectivas provincias, e na persoa titular da Dirección Xeral de Promoción do Emprego, para resolver a concesión ou denegación das axudas e subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das resolucións concesorias das que traen causa, ditadas por delegación da conselleira. Así mesmo apróbase a delegación de atribucións da persoa titular da Consellería de Traballo e Benestar na persoa titular da Dirección Xeral de Promoción do Emprego para a tramitación e resolución dos expedientes de redistribución dos créditos necesarios para o financiamento desta orde.
Terceira.-A concesión das subvencións previstas nesta orde estará suxeita á existencia de crédito orzamentario. Se é o caso, e de acordo co disposto no artigo 31º.4 da Lei 9/2007, do 13 de xuño, de subvencións de Galicia, publicarase mediante resolución da persoa titular da Dirección Xeral de Promoción do Emprego o esgotamento das partidas orzamentarias asignadas.
Cuarta.-No exercicio económico 2011, as axudas recollidas nesta orde financiaranse con cargo ás aplicacións orzamentarias 12.04.322C.472.1 código de proxecto 2011 00608 cun crédito de 5.115.174 euros; 12.04.322C.472.3, código de proxecto 2011 00609, cun crédito 3.934.436 euros; 12.04.322C.472.4, código de proxecto 2011 00617, cun crédito de 1.272.229 euros; 12.04.322C.481.1, código de proxecto 2011 00625, cun crédito de 100.000 euros, 12.04.322C.470.2, código de proxecto 2011 00600, cun crédito de 8.326.000 euros.
Estas axudas son financiables polo FSE ao 80% no P.O. FSE Galicia 2007-2013, no eixo 2 temas prioritarios 66, 69 e 71 e no eixo 1 tema prioritario 63.
Estas contías están recollidas na Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011.
Estes créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais ou as disposicións aplicables ás axudas cofinanciadas polo Fondo Social Europeo.
Poderá ampliarse a contía máxima dos créditos dispoñibles para esta convocatoria. O incremento de crédito estará condicionado á declaración de dispoñibilidade do crédito como consecuencia dunha xeración, ampliación, ou incorporación de crédito, da existencia de remanentes doutras convocatorias financiadas con cargo ao mesmo crédito ou créditos incluídos no mesmo programa ou en programas do mesmo servizo.
Disposicións derradeiras
Primeira.-Facúltase a persoa titular da Dirección Xeral de Promoción do Emprego para que dite, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de marzo de 2011.
Beatriz Mato Otero
Conselleira de Traballo e Benestar
ANEXO A
Programa de fomento da contratación indefinida inicial
Primeira.-Ámbito de aplicación e contratacións subvencionables.
1. Serán subvencionables ao abeiro deste programa as contratacións realizadas desde o 1 de xullo de 2010 ata o 30 de setembro de 2011.
2. Os incentivos previstos neste programa serán de aplicación ás contratacións indefinidas iniciais que se realicen cos colectivos definidos no artigo 2º.1 letras a), b), c), d) e e) desta orde e cos mozos e mozas desempregados con cualificación.
Segunda.-Requisitos.
1. Como consecuencia da contratación indefinida inicial pola que se solicita subvención ten que incrementarse o cadro de persoal fixo da empresa no ámbito territorial de Galicia respecto á media dos 3 meses anteriores ao mes de realización da contratación pola que se solicita subvención.
2. Como consecuencia da contratación indefinida que se fomenta ten que incrementarse o emprego neto da empresa no ámbito territorial de Galicia, respecto á media dos 3 meses anteriores ao mes de realización da contratación pola que se solicita subvención.
3. No caso de que nalgún dos 3 meses anteriores á contratación pola que se solicita a subvención coincida con períodos de inactividade de traballadores fixos-descontinuos, estes computaranse como persoal fixo.
4. Para o cálculo do incremento do cadro de persoal fixo e neto non se computarán as persoas traballadoras fixas cuxas baixas se producisen por propia vontade do traballador ou traballadora ou por morte, xubilación, incapacidade permanente total ou absoluta ou grande invalidez legalmente recoñecidas.
5. As contratacións polas que se solicita subvención deberán formalizarse e comunicarse á oficina pública de emprego na forma regulamentariamente establecida.
Terceira.-Incentivos á contratación indefinida inicial.
As contratacións indefinidas iniciais realizadas con persoas traballadoras que pertenzan a algún dos colectivos definidos no artigo 2º.1 letras a), b), c), d) e e) desta orde, incentivaranse cunha axuda de:
1. 6.000 euros, cando a empresa teña no mes de contratación unha taxa de estabilidade igual ou superior á establecida no seu convenio específico ou, no seu defecto, ao 75%.
2. 4.000 euros para as restantes empresas.
3. Incremento dun 10% da subvención establecida nos puntos 1 e 2 cando as contratacións sexan realizadas con mulleres.
4. Contratacións realizadas por microempresas: incremento dun 25% da subvención que corresponda segundo o establecido nos puntos 1, 2 e 3.
5. Contratacións realizadas por microempresas para prestar servizos en centros de traballo radicados nun concello rural: incremento dun 50% da subvención que corresponda segundo o establecido nos puntos 1, 2 e 3.
6. Contratacións realizadas con persoas desempregadas mozos e mozas con cualificación, e sempre que estes sexan encadradados no grupo de cotización correspondente á súa titulación profesional: a subvención será equivalente ao 50% da subvención que corresponda, segundo o establecido nos parágrafos anteriores.
7. As contías dos incentivos serán proporcionais ao tempo efectivo de traballo en función da xornada a tempo completo establecida no convenio colectivo de aplicación ou, no seu defecto, da xornada ordinaria máxima legal.
Cuarta.-Exclusións.
Exclúense dos beneficios regulados nesta orde:
1. As relacións laborais de carácter especial previstas no artigo 2º.1 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores ou noutras disposicións legais, así como as contratacións de traballadores ou traballadoras para prestaren servizos noutras empresas mediante contratos de posta á disposición.
2. Os contratos realizados co cónxuxe, os ascendentes, os descendentes e demais parentes, por consanguinidade ou afinidade, ata o segundo grao inclusive, da empresaria ou empresario ou das persoas que teñan cargos de dirección ou sexan membros dos órganos de administración das empresas que revistan a forma xurídica de sociedade, así como as que se produzan con estes últimos. Non será aplicable esta exclusión cando o empregador sexa unha persoa traballadora autónoma que contrate como persoa traballadora por conta allea aos fillos e fillas menores de 30 anos, tanto se conviven ou non con el, ou cando se trate dunha persoa traballadora autónoma sen persoas asalariadas e contrate un só familiar menor de 45 anos que non conviva no seu fogar nin estea ao seu cargo.
3. As contratacións realizadas con persoas traballadoras que nos 24 meses anteriores á data da contratación prestasen servizos na mesma empresa ou grupo de empresas mediante un contrato de carácter indefinido ou nos últimos 3 meses mediante un contrato de carácter temporal ou mediante un contrato formativo, de revezamento ou de substitución por anticipación da idade de xubilación.
O disposto no parágrafo precedente será tamén de aplicación no suposto de vinculación laboral anterior do traballador ou da traballadora con empresas ás cales o solicitante dos beneficios sucedese en virtude do establecido no artigo 44º do Real decreto lexislativo 1/1995, do 24 de marzo.
4. As persoas traballadoras que rematen unha relación laboral de carácter indefinido nun prazo de 3 meses previos á formalización do contrato polo que se solicita a subvención, agás que a dita relación laboral finalizase por causa dun despedimento recoñecido ou declarado improcedente ou se extinga por algunha das causas sinaladas nos artigos 49º1 g), 51º e 52º c) do Estatuto dos traballadores.
Quinta.-Solicitudes e documentación.
As solicitudes deberán presentarse nos modelos normalizados que figuran como anexos numéricos a esta orde, xunto coa seguinte documentación, orixinal ou copia compulsada ou cotexada:
1. Autorización á Consellería de Traballo e Benestar, segundo modelo anexo VII-A, para a consulta dos datos de identidade, DNI ou NIE da persoa solicitante ou do representante da entidade, no Sistema de Verificación de Datos de Identidade, de acordo co disposto no Decreto 255/2008, do 23 de outubro.
No caso de non presentar esta autorización a persoa solicitante ou representante da entidade deberá achegar o DNI ou NIE.
Se o solicitante é persoa xurídica, poder suficiente da persoa representante para actuar en nome da entidade e CIF da empresa.
2. Declaración da media do cadro de persoal de todos os centros de traballo da empresa en Galicia en cada un dos tres meses anteriores ao mes de inicio da relación laboral da persoa traballadora contratada (anexo III-A).
3. Relación nominal das persoas traballadoras polas que se solicita subvención, con indicación do suposto e tipo de axuda que se solicita en que se inclúan os custos salariais totais anuais de cada persoa traballadora pola que se solicita subvención e a nómina do mes de contratación (anexo IV-A).
4. Documentos TC2 correspondentes ás tres mensualidades anteriores ao mes de realización da contratación, e se é o caso, documentos TC2 correspondentes á mensualidade da contratación obxecto de solicitude de subvención.
Se é o caso, documentos acreditativos das baixas previstas na base segunda deste anexo.
5. Documentos acreditativos das características que determinen a súa pertenza ao correspondente colectivo subvencionado. No suposto de mozos ou mozas sen cualificación, declaración responsable asinada pola persoa representante da empresa e polo mozo ou moza polo que se solicita a subvención.
6. No caso de que a empresa teña a condición de microempresa segundo o establecido no artigo 2º.6, anexo IX-A.
7. Declaración comprensiva do conxunto de todas as solicitudes efectuadas, ou concedidas, para o mesmo proxecto ou actividade perante as administracións públicas competentes ou outros entes públicos ou, de ser o caso, unha declaración de que non solicitou nin percibiu outras axudas ou subvencións, así como unha declaración das axudas de minimis obtidas no exercicio corrente e nos dous anos anteriores (anexo V-A).
8. Ficha de solicitude de transferencia bancaria e certificación da entidade financeira acreditativa de que o solicitante é titular da conta (anexo VI-A).
9. Documentación acreditativa de estar ao día das súas obrigas tributarias -estatais e autonómicas- e coa Seguridade Social e de que non teñen pendente de pagamento ningunha outra débeda coa Administración da comunidade autónoma, unicamente no suposto de que o solicitante denegase expresamente a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
10. Declaración responsable, entre outros extremos, de non estar incursos nas prohibicións para obter a condición de beneficiario previstas no artigo 10º da lei 9/2007, do 13 de xuño, de subvencións de Galicia, e as autorizacións (anexo VII-A).
Sexta.-Xustificación e pagamento.
1. De non achegarse con anterioridade, o pagamento das subvencións quedará condicionado á presentación da documentación, no prazo, nos termos e no modo que se exixa de forma expresa na resolución de concesión, entre a cal deberá figurar:
a) Declaración complementaria da establecida na base sétima desta orde, do conxunto das axudas solicitadas, tanto as aprobadas ou concedidas como as pendentes de resolución para o mesmo proxecto das distintas administracións públicas competentes ou outros entes públicos ou, de ser o caso, que non solicitou nin percibiu outras axudas ou subvencións (anexo V-A).
b) Documento TC2 correspondente á mensualidade da contratación obxecto de subvención.
c) Cumprimento por parte da empresa da obriga de informar aos traballadores acerca do financiamento comunitario da subvención dos seus contratos, modelo anexo VIII-A.
2. Non obstante o sinalado no punto anterior, a documentación exixida para a fase de pagamento poderase presentar xunto coa solicitude, a opción do interesado.
3. Non poderá realizarse o pagamento da subvención en canto o beneficiario non estea ao día no cumprimento das súas obrigas tributarias e fronte á Seguridade Social ou teña pendente de pagamento algunha outra débeda coa Administración pública da comunidade autónoma ou sexa debedor en virtude de resolución firme declarativa de procedencia de reintegro.
En todo caso nas axudas respectaranse as condicións da Orde TIN/2965/2008, do 14 de outubro (BOE nº 252, do 18 de outubro), pola que se determinan os gastos subvencionables polo FSE modificada pola Orde TIN/788/2009, do 25 de marzo (BOE nº 79, do 1 de abril).
Sétima.-Obrigas dos beneficiarios.
1. Manter no seu cadro de persoal fixo ás persoas traballadoras subvencionadas ao abeiro desta orde durante un período de 3 anos contado desde a data de realización da contratación.
No suposto de extinción da relación laboral dalgunha persoa traballadora pola que se concedeu a subvención, a empresa está obrigada a cubrir a vacante no prazo dun mes, polo menos cunha xornada de traballo igual á anterior, e a nova persoa traballadora deberá pertencer a algún dos colectivos de persoas beneficiarias deste programa, polo que se poida conceder unha subvención por importe igual ou superior ao da persoa que causase baixa, o que deberá ser comunicado ao órgano que concedeu a axuda dentro dos 20 días seguintes ao da substitución. Esta nova incorporación non dará lugar, en ningún caso, a unha nova axuda.
2. Manter, en cómputo anual, e durante 3 anos, o número de persoas traballadoras fixas do seu cadro de persoal, que se contarán desde a data de realización da contratación.
3. Unha vez finalizado o período dos tres anos do cumprimento das obrigas, corresponderá á Dirección Xeral de Promoción do Emprego levar a cabo a función de control das subvencións concedidas, así como a avaliación e seguimento deste programa. Para iso, o beneficiario estará obrigado a presentar, nos tres meses seguintes ao remate deste prazo, unha declaración da media de persoal traballador fixo no conxunto dos centros de traballo en Galicia no período de 12 meses contados desde o mes seguinte ao da realización das contratacións subvencionadas, así como o TC2 correspondente ao último mes do devandito período de 12 meses. Esta declaración deberá presentarse de cada un dos 3 anos seguintes ao mes no que se realizou a contratación subvencionada. Non obstante, as empresas beneficiarias poderán ir presentando esta documentación por cada período anual.
Oitava.-Reintegros.
Entenderase que se produce un incumprimento das obrigas establecidas na base sétima e, polo tanto, procederá o reintegro das axudas, cando se produza algunha das seguintes circunstancias:
a) Cando a empresa beneficiaria incumpra a obriga establecida na base sétima punto 1 deste anexo, por cada contratación subvencionada e non substituída conforme ao establecido nas anteditas bases, procederá o reintegro da axuda concedida pola persoa traballadora de que se trate.
b) Cando a empresa beneficiaria incumpra a obriga establecida na base sétima punto 2 deste anexo, para o cálculo da contía que hai que reintegrar terase en conta a contía mínima de subvención concedida á empresa por cada traballador subvencionado, sendo esta a contía que se aplicará por cada un dos empregos fixos diminuídos.
Ver referencia pdf "06100D010P070.PDF"
ANEXO B
Programa de transformación de contratos temporais en indefinidos
Primeira.-Ámbito de aplicación e contratacións subvencionables.
1. Serán subvencionables ao abeiro deste programa:
a) As transformacións, que se formalizasen desde o 1 de xullo de 2010 e ata a data de publicación desta orde, de contratos temporais en indefinidos.
b) As transformacións de contratos temporais en indefinidos que se formalicen desde a data de publicación desta orde e ata o 30 de setembro de 2011, sempre que o contrato temporal obxecto de transformación estivese vixente no momento da súa publicación. Esta limitación temporal non será de aplicación cando se trate de transformación en indefinidos de contratos en prácticas, para a formación, de revezamento ou de substitución por anticipación da idade de xubilación.
2. Serán subvencionables ao abeiro deste programa as transformacións de contratos temporais en indefinidos nas seguintes circunstancias:
a) Nas microempresas, as transformacións en indefinidos de calquera modalidade de contrato temporal.
b) Nas restantes empresas, as transformacións en indefinidos de calquera modalidade de contrato temporal sempre que se leve a cabo unha contratación indefinida inicial a tempo completo ou a tempo parcial realizada cun traballador pertencente a un colectivo desfavorecido dos definidos no artigo 2º.1 letras a), b), c), d) e) e f) desta orde.
Esta contratación indefinida inicial deberá realizarse entre o 1 de xullo de 2010 e o 30 de setembro de 2011, e en todo caso, ambas as dúas contratacións deberán realizarse antes da presentación da solicitude de subvención.
Para os efectos do establecido nesta letra b), no caso de mozas e mozos, que na data da celebración do contrato temporal que se transforma, tiveran 30 ou menos anos de idade, só se poderán transformar os contratos das modalidades en prácticas, para a formación, de revezamento e de substitución por anticipación da idade de xubilación.
c) No caso de contratos temporais realizados con persoas pertencentes aos colectivos sinalados no artigo 2º.1 letra e) e f) desta orde, incentivaranse en todas as empresas, todas as transformacións, calquera que sexa a modalidade do contrato temporal.
Segunda.-Requisitos.
1) Como consecuencia da contratación indefinida pola que se solicita subvención ten que incrementarse o cadro de persoal fixo da empresa no ámbito territorial de Galicia respecto á media dos 3 meses anteriores ao mes en que se realiza a contratación pola que se solicita subvención.
2) No caso de que nalgún dos 3 meses anteriores á contratación pola que se solicita a subvención coincida con períodos de inactividade de traballadores fixos-descontinuos, estes computaranse como persoal fixo.
Para o cálculo do incremento do cadro de persoal fixo e neto non se computarán ás persoas traballadoras fixas cuxas baixas se producisen por propia vontade do traballador ou traballadora ou por morte, xubilación, incapacidade permanente total ou absoluta ou grande invalidez legalmente recoñecidas.
3) Incentivarase a transformación dos contratos temporais en indefinidos sempre que non transcorresen máis de 24 meses desde a súa celebración inicial, agás aquelas modalidades temporais cuxa normativa permita unha duración superior a este prazo, computándose todas as modalidades contractuais celebradas sen ruptura de continuidade.
4) No caso de transformacións de contratos temporais a tempo completo, a xornada do novo contrato indefinido será tamén a tempo completo excepto as transformacións de contratos temporais en indefinidos na súa modalidade de fixo-descontinuo.
Nos supostos de transformación de contratos temporais a tempo parcial, a xornada do novo contrato indefinido deberá ser, como mínimo, igual á do contrato que se transforma.
5) As contratacións polas que se solicita subvención deberán formalizarse e comunicarse á oficina pública de emprego na forma regulamentariamente establecida.
6) No suposto de que a transformación se produza con anterioridade á duración inicial dun contrato temporal xa subvencionado, compensarase a parte da subvención concedida correspondente ao período non esgotado reducindo, na mesma contía, o incentivo pola transformación do contrato en indefinido.
Terceira.-Incentivos.
1. As transformacións de contratos temporais en indefinidos que cumpran os requisitos e condicions establecidos neste anexo incentivaranse coas seguintes contías:
a) 3.000 euros, cando as transformacións as realice unha empresa que teña no mes da contratación unha taxa de estabilidade igual ou superior á establecida no seu convenio específico ou, no seu defecto, ao 75%.
b) 2.000 euros, nas restantes empresas.
2. A contía dos incentivos será proporcional ao tempo efectivo de traballo en función da xornada a tempo completo establecida no convenio colectivo de aplicación ou, no seu defecto, da xornada ordinaria máxima legal.
Cuarta.-Exclusións.
Exclúense dos beneficios regulados nesta orde:
1. As relacións laborais de carácter especial previstas no artigo 2º.1 do Real decreto lexislativo 1/1995, do 24 de marzo, polo que se aproba o texto refundido da Lei do estatuto dos traballadores ou noutras disposicións legais, así como as contratacións de traballadores ou traballadoras para prestaren servizos noutras empresas mediante contratos de posta á disposición.
2. Os contratos realizados co cónxuxe, os ascendentes, os descendentes e demais parentes, por consanguinidade ou afinidade, ata o segundo grao inclusive, da empresaria ou empresario ou das persoas que teñan cargos de dirección ou sexan membros dos órganos de administración das empresas que revistan a forma xurídica de sociedade, así como as que se produzan con estes últimos. Non será aplicable esta exclusión cando o empregador sexa unha persoa traballadora autónoma que contrate como persoa traballadora por conta allea os fillos e fillas menores de 30 anos, tanto se conviven ou non con el, ou cando se trate dunha persoa traballadora autónoma sen persoas asalariadas e contrate un só familiar menor de 45 anos que non conviva no seu fogar nin estea ao seu cargo.
Quinta.-Solicitudes e documentación.
As solicitudes deberán presentarse nos modelos normalizados que figuran como anexos numéricos a esta orde, xunto coa seguinte documentación, orixinal ou copia compulsada ou cotexada:
1. Autorización á Consellería de Traballo e Benestar, segundo modelo anexo VII-B, para a consulta dos datos de identidade, DNI ou NIE da persoa solicitante ou do representante da entidade, no Sistema de Verificación de Datos de Identidade, de acordo co disposto no Decreto 255/2008, do 23 de outubro.
No caso de non presentar esta autorización a persoa solicitante ou representante da entidade deberá achegar o DNI ou NIE.
Se o solicitante é persoa xurídica, poder suficiente da persoa representante para actuar en nome da entidade e CIF da empresa.
2. Declaración do cadro de persoal fixo de todos os centros de traballo da empresa en Galicia de cada un dos tres meses anteriores ao mes no que se realiza a transformación, así como da taxa de estabilidade no mes da contratación obxecto de solicitude de subvención (anexo III-B).
3. Documentos TC2 correspondentes as tres mensualidades anteriores ao mes de realización da contratación e, no seu caso, documentos TC2 correspondentes á mensualidade da contratación obxecto de solicitude de subvención.
4. Relación nominal das persoas traballadoras polas que se solicita subvención, con indicación do suposto e tipo de axuda que se solicita, na que se inclúan os custos salariais totais anuais de cada persoa traballadora pola que se solicita subvención e a nómina do mes de contratación (anexo IV-B).
Se é o caso, documentos acreditativos das baixas previstas na base segunda deste anexo.
5. No caso de que a empresa teña a condición de microempresa segundo o establecido no artigo 2º.6, anexo IX-B.
6. No suposto da base primeira punto 2. letra b) datos identificativos do traballador contratado indefinido inicialmente, así como data do contrato e documentos acreditativos das características que determinen a pertenza a algún dos colectivos do artigo 2º.1 letras a), b), c), d), e) e f).
7. Declaración comprensiva do conxunto de todas as solicitudes efectuadas, ou concedidas, para o mesmo proxecto ou actividade ante as administracións públicas competentes ou outros entes públicos ou, de ser o caso, unha declaración de que non solicitou nin percibiu outras axudas ou subvencións, así como unha declaración das axudas de minimis obtidas no exercicio corrente e nos dous anos anteriores (anexo V-B).
8. Ficha de solicitude de transferencia bancaria e certificación da entidade financeira acreditativa de que o solicitante é titular da conta (anexo VI-B).
9. Documentación acreditativa de estar ao día das súas obrigas tributarias -estatais e autonómicas- e coa Seguridade Social e de que non teñen pendente de pagamento ningunha outra débeda coa Administración da comunidade autónoma, unicamente no suposto de que o solicitante denegase expresamente a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
10. Declaración responsable, entre outros extremos, de non estar incursos nas prohibicións para obter a condición de beneficiario previstas no artigo 10º da Lei 9/2007, do 13 de xuño, de subvencións de Galicia, e as autorizacións (anexo VII-B).
Sexta.-Xustificación e pagamento.
1. De non achegarse con anterioridade, o pagamento das subvencións quedará condicionado á presentación da documentación, no prazo, nos termos e no modo que se exixa de forma expresa na resolución de concesión, entre a cal deberá figurar:
a) Declaración complementaria da establecida na base quinta deste anexo, do conxunto das axudas solicitadas, tanto as aprobadas ou concedidas como as pendentes de resolución para o mesmo proxecto das distintas administracións públicas competentes ou outros entes públicos ou, de ser o caso, que non solicitou nin percibiu outras axudas ou subvencións (anexo V-B).
b) Documento TC2 correspondente á mensualidade da contratación obxecto de subvención.
c) Cumprimento por parte da empresa da obriga de informar os traballadores acerca do financiamento comunitario da subvención dos seus contratos, modelo anexo VIII-B.
2. Non obstante o sinalado no punto anterior, a documentación exixida para a fase de pagamento poderase presentar xunto coa solicitude, a opción do interesado.
3. Non poderá realizarse o pagamento da subvención en canto o beneficiario non estea ao día no cumprimento das súas obrigas tributarias, e fronte á Seguridade Social, ou teña pendente de pagamento algunha outra débeda coa Administración pública da comunidade autónoma ou sexa debedor en virtude de resolución firme declarativa de procedencia de reintegro.
En todo caso, nas axudas respectaranse as condicións da Orde TIN/2965/2008, do 14 de outubro (BOE nº 252, do 18 de outubro), pola que se determinan os gastos subvencionables polo FSE modificada pola Orde TIN/788/2009, do 25 de marzo (BOE nº 79, do 1 de abril).
Sétima.-Obrigas dos beneficiarios.
1. Manter no seu cadro de persoal fixo as persoas traballadoras subvencionadas ao abeiro desta orde durante un período de 3 anos contado desde a data de realización da contratación.
No suposto de extinción da relación laboral dalgunha persoa traballadora pola que se concedeu a subvención, a empresa está obrigada a cubrir a vacante no prazo dun mes, polo menos en tempo de dedicación igual ao anterior, cunha nova transformación dun contrato temporal que estivese vixente na data de baixa do traballador substituído, e de non ser isto posible, cunha nova contratación indefinida inicial realizada cunha persoa desempregada e inscrita no Servizo Público de Emprego que pertenza a algún dos colectivos desfavorecidos, o que deberá serlle comunicado ao órgano que concedeu a axuda dentro dos 20 días seguintes ao da substitución. Esta nova incorporación non dará lugar, en ningún caso, a unha nova axuda.
2. Manter, en cómputo anual, o número de persoas traballadoras fixas do seu cadro de persoal durante 3 anos, que se contarán desde a data de realización da contratación.
3. Unha vez finalizado o período dos tres anos do cumprimento das obrigas, corresponderá á Dirección Xeral de Promoción do Emprego levar a cabo a función de control das subvencións concedidas, así como a avaliación e seguimento deste programa. Para iso, o beneficiario estará obrigado a presentar, nos tres meses seguintes ao remate deste prazo, unha declaración da media do persoal traballador fixo no conxunto dos centros de traballo en Galicia no período de 12 meses contados desde o mes seguinte ao da realización das contratacións subvencionadas, así como o TC2 correspondente ao último mes do devandito período de 12 meses. Esta declaración deberá presentarse de cada un dos 3 anos seguintes ao mes no que se realizou a contratación subvencionada. Non obstante, as empresas beneficiarias poderán ir presentando esta documentación por cada período anual.
Oitava.-Reintegros.
Entenderase que se produce un incumprimento das obrigas establecidas na base sétima e polo tanto procederá o reintegro das axudas, cando se produza algunha das seguintes circunstancias:
a) Cando a empresa beneficiaria incumpra a obriga establecida na base sétima punto 1 deste anexo, por cada contratación subvencionada e non substituída conforme o establecido nas anteditas bases, procederá o reintegro da axuda concedida pola persoa traballadora de que se trate.
b) Cando a empresa beneficiaria incumpra a obriga establecida na base sétima punto 2 deste anexo, para o cálculo da contía que se vai reintegrar terase en conta a contía mínima de subvención concedida á empresa por cada traballador subvencionado, sendo esta a contía que se aplicará por cada un dos empregos fixos diminuídos.
Ver referencia pdf "06100D010P070.PDF"
ANEXO C
Programa de incentivos á contratación temporal
Primeira.-Ámbito de aplicación e contratacións subvencionables.
1. Serán subvencionables ao abeiro deste programa as modalidades de contratación temporal que, cumprindo os requisitos establecidos neste anexo, se formalizasen desde o 1 de xullo de 2010 e ata o 30 de setembro de 2011.
2. Serán subvencionables os contratos de interinidade sempre que se realicen con persoas desempregadas, de acordo co establecido no artigo 2º.2 desta orde, para substituír persoas traballadoras en excedencia por coidado de familiares, nos supostos e termos previstos no artigo 46º.3 do Estatuto dos traballadores, por un período non inferior a catro meses nin superior a tres anos, e sempre que, en virtude de disposición legal ou convenio colectivo de aplicación, se trate dunha excedencia con reserva de posto de traballo, ou con redución de xornada de traballo por motivos familiares nos supostos e termos previstos no artigo 37º.5 do Estatuto dos traballadores.
3. Serán subvencionables todas as modalidades contractuais de carácter temporal, cunha duración mínima de 6 meses, que se realicen con persoas desempregadas que pertenzan a algún dos colectivos relacionados no artigo 2º.1 letras e) e f) desta orde.
Segunda.-Incentivos á contratación temporal.
1. Os contratos temporais formalizados con persoas desempregadas que pertenzan a algún dos colectivos relacionados no artigo 2º.1 letra e) e f) desta orde, se incentivarán de acordo coa seguinte escala:
Ver referencia pdf "06100D010P070.PDF"
2. Os contratos de interinidade do punto 2 da base primeira deste anexo que se realicen con persoas desempregadas incentivaranse cunha axuda de 1.800 euros, que se reducirá proporcionalmente cando a súa duración sexa por un período inferior a un ano.
3. As contías das subvencións establecidas nos puntos 1 e 2 desta base serán proporcionais ao tempo efectivo de traballo en función da xornada a tempo completo establecida no convenio colectivo de aplicación ou, no seu defecto, da xornada ordinaria máxima legal.
Terceira.-Exclusións.
Exclúense dos beneficios regulados nesta orde:
1. As relacións laborais de carácter especial previstas no artigo 2º.1 do Real decreto lexislativo 1/1995, do 24 de marzo, polo que se aproba o texto refundido da Lei do estatuto dos traballadores ou noutras disposicións legais, así como as contratacións de traballadores ou traballadoras para prestaren servizos noutras empresas mediante contratos de posta á disposición.
2. Os contratos realizados co cónxuxe, os ascendentes, os descendentes e demais parentes, por consanguinidade ou afinidade, ata o segundo grao inclusive, da empresaria ou empresario ou das persoas que teñan cargos de dirección ou sexan membros dos órganos de Administración das empresas que revistan a forma xurídica de sociedade, así como as que se produzan con estes últimos. Non será aplicable esta exclusión cando o empregador sexa unha persoa traballadora autónoma que contrate como persoa traballadora por conta allea aos fillos e fillas menores de 30 anos, tanto se conviven ou non con el, ou cando se trate dunha persoa traballadora autónoma sen persoas asalariadas e contrate a un só familiar menor de 45 anos que non conviva no seu fogar nin estea ao seu cargo.
Cuarta.-Solicitudes e documentación.
As solicitudes deberán presentarse nos modelos normalizados que figuran como anexos numéricos a esta orde, xunto coa seguinte documentación, orixinal ou copia compulsada ou cotexada:
1. Autorización á Consellería de Traballo e Benestar, segundo modelo anexo VII-C, para a consulta dos datos de identidade, DNI ou NIE da persoa solicitante ou do representante da entidade, no Sistema de Verificación de Datos de Identidade, de acordo co disposto no Decreto 255/2008, do 23 de outubro.
No caso de non presentar esta autorización a persoa solicitante ou representante da entidade deberá achegar o DNI ou NIE.
Se o solicitante é persoa xurídica, poder suficiente da persoa representante para actuar en nome da entidade e CIF da empresa.
2. Relación nominal das persoas traballadoras polas que se solicita subvención, con indicación do suposto e tipo de axuda que se solicita na que se inclúan os custos salariais totais anuais de cada persoa traballadora pola que se solicita subvención e a nómina do mes de contratación (anexo III-C).
3. No caso da base primeira punto 3, documentos acreditativos das características que determinen a súa pertenza ao correspondente colectivo subvencionado.
4. No caso da base primeira punto 2, documento acreditativo da baixa e da situación de excedencia polo coidado de familiares ou, se é o caso, da redución da xornada por motivos familiares.
5. Declaración comprensiva do conxunto de todas as solicitudes efectuadas ou concedidas para o mesmo proxecto ou actividade perante as administracións públicas competentes ou outros entes públicos ou, de ser o caso, unha declaración de que non solicitou nin percibiu outras axudas ou subvencións, así como unha declaración das axudas de minimis obtidas no exercicio corrente e nos dous anos anteriores (anexo V-C).
6. Ficha de solicitude de transferencia bancaria e certificación da entidade financeira acreditativa de que o solicitante é titular da conta (anexo VI-C).
7. Documentación acreditativa de estar ao día das súas obrigas tributarias -estatais e autonómicas- e coa Seguridade Social e de que non teñen pendente de pagamento ningunha outra débeda coa Administración da comunidade autónoma, unicamente no suposto de que o solicitante denegase expresamente a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
8. Declaración responsable, entre outros extremos, de non estar incursos nas prohibicións para obter a condición de beneficiario previstas no artigo 10º da Lei 9/2007, do 13 de xuño, de subvencións de Galicia, e as autorizacións (anexo VII-C).
Quinta.-Xustificación e pagamento.
1. De non achegarse con anterioridade, o pagamento das subvencións quedará condicionado á presentación da documentación, no prazo, nos termos e no modo que se esixa de forma expresa na resolución de concesión, entre a cal deberá figurar:
a) Declaración complementaria da establecida na base sétima desta orde, do conxunto das axudas solicitadas, tanto as aprobadas ou concedidas como as pendentes de resolución para o mesmo proxecto das distintas administracións públicas competentes ou outros entes públicos ou, de ser o caso, que non solicitou nin percibiu outras axudas ou subvencións (anexo V-C).
b) Cumprimento por parte da empresa da obriga de informar aos traballadores acerca do financiamento comunitario da subvención dos seus contratos, modelo anexo VIII-C.
2. Non obstante o sinalado no punto anterior, a documentación exixida para a fase de pagamento poderase presentar xunto coa solicitude, a opción do interesado.
3. Non poderá realizarse o pagamento da subvención en canto o beneficiario non estea ao día no cumprimento das súas obrigas tributarias e fronte á Seguridade Social, ou teña pendente de pagamento algunha outra débeda coa Administración pública da comunidade autónoma ou sexa debedor en virtude de resolución firme declarativa de procedencia de reintegro.
En todo caso nas axudas respectaranse as condicións da Orde TIN/2965/2008, do 14 de outubro (BOE nº 252, do 18 de outubro), pola que se determinan os gastos subvencionables polo FSE modificada pola Orde TIN/788/2009, do 25 de marzo (BOE nº 79, do 1 de abril).
Sexta.-Obrigas dos beneficiarios.
1. Nas axudas para a substitución das persoas traballadoras en excedencia para o coidado de familiares ou con redución da xornada de traballo por motivos familiares, a empresa beneficiaria ten as seguintes obrigas:
a) No suposto de cesamento da persoa traballadora interina, a cobertura do posto de traballo por unha nova persoa traballadora desempregada terá que realizarse durante o período da substitución, dentro dos dez días seguintes ao da baixa, feito que deberá de ser comunicado pola empresa beneficiaria ao órgano competente que concedese a axuda, dentro dos vinte días seguintes ao da cobertura do posto de traballo.
b) Comunicar a data de incorporación ao posto de traballo da persoa substituída dentro do mes seguinte a aquel en que esta se produza.
2. Nas axudas á contratación temporal dos colectivos relacionados no artigo 2º 1 letras e) e f) desta orde, a empresa beneficiaria deberá manter no seu cadro de persoal a persoa traballadora contratada polo período de duración do contrato obxecto de subvención.
No suposto de extinción da relación laboral dalgunha persoa traballadora pola que se concedeu a subvención, a empresa está obrigada a cubrir a vacante no prazo dun mes, polo menos en tempo de dedicación igual ao anterior, e a nova persoa traballadora deberá pertencer a algún dos colectivos de persoas beneficiarias deste programa, o que deberá serlle comunicado ao órgano que concedeu a axuda dentro dos 20 días seguintes ao da substitución. Esta nova incorporación non dará lugar, en ningún caso, a unha nova axuda.
Sétima.-Reintegros.
1. Entenderase que se produce un incumprimento parcial e, polo tanto, procederá o reintegro parcial das axudas cando o traballador non sexa substituído pola empresa unha vez transcorrera a duración mínima do contrato para que este poida ser subvencionado. O cálculo da contía a reintegrar farase en función dos meses nos que o traballador estivo na empresa en relación coa duración total do contrato obxecto de subvención.
2. Entenderase que se produce un incumprimento total e, polo tanto, procederá o reintegro total dos incentivos cando o traballador subvencionado cese na súa relación laboral antes de que transcorra o período mínimo de subvención e a empresa non proceda a substituílo.
Ver referencia pdf "06100D010P070.PDF"